Business în vremea coronavirusului / Partenerul de afaceri al fiului generalului (r) STS, Alexandru Grumaz, a vândut statului ventilatoare mecanice de peste 2,2 milioane de euro / Contractul a fost atribuit prin încredințare directă, înainte de decretarea stării de urgență

Firma Brains M&A Consulting figurează pe lista Oficiului Național pentru Achiziții Centralizate din subordinea Ministerului Finanțelor Publice cu un contract de peste 2,2 milioane de euro (cu TVA) pentru achiziția de ventilatoare mecanice necesare în criza coronavirusului, potrivit e-licitație.ro (portalul guvernamental de transparență în achiziții publice).

Este vorba de 200 de ventilatoare mecanice, ceea ce înseamnă că un aparat a costat peste 11.000 de euro. Contractul a fost atribuit prin încredințare directă, invocându-se ”extrema urgență determinată de evenimente care nu puteau fi prevăzute de către autoritatea contractantă”, pe data de 10 martie, înainte de decretarea stării de urgență, pe 16 martie 2020.

Brains M&A Consulting și o altă firmă, Liamed, au vândut statului și injectomate de peste 1,2 milioane de lei pentru lupta împotriva coronavirusului.

Potrivit datelor de la Registrul Comerțului, firma Brains M&A Consulting este deținută de Florin-Mircea Creangă (55%, 31 de ani, din Roșiori) și Paul-Alexandru Mihai (45%, 34 de ani, din București).

Același Florin Creangă a fost asociat pânâ în 2013 în firma Denimed Cleaning cu Alexandru Octavian Grumaz, fiul generalului STS, Alexandru Grumaz, fost prim-adjunct al directorului STS. Fiul generalului Grumaz este asociat unic și în firma Denimed Consulting.

Toate cele 3 firme, Brains M&A Consulting, Denimed Cleaning și Denimed Consulting au contracte cu spitalele publice.

Contractele Brains M&A Consulting. Potrivit SEAP, numai în acest an, firma Brains M&A Consulting a vândut reactivi în valoare de peste 3 milioane de euro (fără TVA) spitalelor din București, precum Marius Nasta, Bagdasar-Arseni, Colentina, Malaxa sau Universitar.

Contractele Denimed Cleaning. Doar în 2020, pe 5 februarie, cealaltă firmă a lui Florin Creangă, Denimed Cleaning, a semnat un contract cu spitalul Universitar de peste 5,4 milioane de euro pentru ”servicii de gestionare a spălătoriei”.

Contractele Denimed Consulting. Anul trecut, pe 16 octombrie, firma fiului generalului STS, Alexandru Grumaz, a semnat un contract de tip acord cadru cu spitalul Bagdasar Arseni pentru furnizare de reactivi în valoare de peste 12 milioane de euro (fără TVA). În aceeași zi, firma fostului său partener de afaceri, Florin Creangă, a semnat cu Bagdasar Arseni contracte pentru alte loturi de reactivi în valoare de aproape 7 milioane de euro.

În iulie anul trecut, firma lui Grumaz jr. a semnat un acord cadru cu Spitalul Floreasca pentru furnizare de materiale sanitare și reactivi în valoare de peste 1,7 milioane de euro.

Context. Jurnalistul Cătălin Tolontan a publicat mai multe investigații de presă privind afacerile lui Grumaz jr. cu spitalul Malaxa condus de Florin Secureanu, cel arestat de DNA sau cu Spitalul din Ilfov, condus chiar de iubita lui, Patricia Ene. Vezi aici una dintre anchetele de presă.

Foto: Alexandru Grumaz jr. și Patricia Ene; Sursa: captură cancan.ro via Cătălin Tolontan

Alex Costache este jurnalist și la Știrile TVR.